EL Επίσημη Εφημερίδα της Ευρωπαϊκής Ένωσης C 319/26

Προσφυγή της 5ης Σεπτεμβρίου 2011 — Agrucon κ.λπ. κατά Επιτροπής

(Υπόθεση T-482/11)

2011/C 319/54

Γλώσσα διαδικασίας: η αγγλική

Διάδικοι

Προσφεύγοντες: Agrupación Española de Fabricantes de Conservas Vegetales (Agrucon) (Μαδρίτη, Ισπανία), Associazione Italiana Industrie Prodotti Alimentari (AIIPA) (Μιλάνο, Ιταλία), Associazione Nazionale degli Industriali delle Conserve Alimentari Vegetali (Anicav) (Νάπολη, Ιταλία), Campil-Agro-Industrial do Campo do Tejo, Lda (Cartaxo, Πορτογαλία), Ευρωπαϊκά Τρόφιμα AE (Λάρισα, Ελλάδα), FIT — Fomento da Indústria do Tomate, SA (Águas de Moura, Πορτογαλία), Κονσερβοποιία Οπωροκηπευτικών ΦΙΛΙΠΠΟΣ AE (Βέροια, Ελλάδα), Πανελλήνια Ένωση Κονσερβοποιών (Αθήνα, Ελλάδα), Ελληνική Εταιρία Κονσερβών AE («ΚΥΚΝΟΣ») (Ναύπλιο, Ελλάδα), Ανώνυμος Βιομηχανική Εταιρία Κονσερβών Δ. ΝΟΜΙΚΟΣ (Μαρούσι, Ελλάδα), Italagro — Indústria de Transformação de Produtos Alimentares, SA (Castanheira do Ribatejo, Πορτογαλία), ΚΩΠΑΪΣ Ανώνυμη Βιομηχανική και Εμπορική Εταιρία Τροφίμων και Ποτών (ΚΩΠΑΪΣ ABEE) (Μαρούσι, Ελλάδα), Σερραϊκή Κονσερβοποιία Οπωροκηπευτικών ΣΕΡΚΟ AE (Σέρρες, Ελλάδα), Sociedade de Industrialização de Produtos Agrícolas — Sopragol, SA (Mora, Πορτογαλία), Sugalidal — Indústrias de Alimentação, SA (Benavente, Πορτογαλία), Sutol — Indústrias Alimentares, Lda (Alcácer do Sal, Πορτογαλία), ΖΑΝΑΕ Ζύμαι Αρτοποιίας Νίκογλου AE Βιομηχανία Εμπόριο Τροφίμων (Θεσσαλονίκη, Ελλάδα) (εκρπόσωποι: J. da Cruz Vilaça, S. Estima Martins και S. Carvalho de Sousa, δικηγόροι)

Καθής: Ευρωπαϊκή Επιτροπή

Αιτήματα των προσφευγόντων

Οι προσφεύγοντες ζητούν από το Γενικό Δικαστήριο:

— να ακυρώσει τις διατάξεις του άρθρου 50, παράγραφος 3, και του άρθρου 60, παράγραφος 7, του κανονισμού (ΕΕ) 543/2011 (1) της Επιτροπής,

— να διατάξει τη συνεκδίκαση της παρούσας υποθέσεως και της υποθέσεως Τ-454/10, προς διευκόλυνση της προφορικής διαδικασίας και προς έκδοση κοινής αποφάσεως, ή, επικουρικώς, προς διευκόλυνση της προφορικής διαδικασίας, και

— να καταδικάσει την Επιτροπή στα δικαστικά έξοδα.

Λόγοι ακυρώσεως και κύρια επιχειρήματα

Προς στήριξη της προσφυγής, οι προσφεύγοντες προβάλλουν τρεις λόγους.

1) Με τον πρώτο λόγο, οι προσφεύγοντες υποστηρίζουν ότι ο κανονισμός 543/2011 της Επιτροπής παραβιάζει τον κανονισμό (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (ΕΕ L 299, σ. 1) καθόσον: — κακώς προβλέπει ότι οι επενδύσεις και οι δράσεις που σχετίζονται με τη μετατροπή οπωροκηπευτικών σε μεταποιημένα οπωροκηπευτικά μπορεί να είναι επιλέξιμες για στήριξη, και — κακώς περιλαμβάνει τις αποκαλούμενες μη «πραγματικές δραστηριότητες μεταποίησης» (στις οποίες προφανώς καταλέγεται η προπαρασκευή και η δραστηριότητα που έπεται της πραγματικής μεταποίησης) στην αξία της παραγωγής που διατίθεται στο εμπόριο όσον αφορά προϊόντα τα οποία προορίζονται για μεταποίηση, δεδομένου ότι ο Ενιαίος κανονισμός ΚΟΑ προβλέπει ότι οι διατάξεις που αφορούν τις οργανώσεις παραγωγών, δηλαδή οι σχετικές με τη χορήγηση ενισχύσεων, εφαρμόζονται αποκλειστικά και μόνο στα προϊόντα που εμπίπτουν στην κοινή οργάνωση αγοράς για τα οπωροκηπευτικά.

2) Με τον δεύτερο λόγο, οι προσφεύγοντες υποστηρίζουν ότι ο κανονισμός 543/2011 της Επιτροπής, στο μέτρο που χορηγεί σε οργανώσεις παραγωγών ενισχύσεις που καλύπτουν τις βιομηχανικές δραστηριότητες επί οπωροκηπευτικών προοριζόμενων για μεταποίηση, οι οποίες πραγματοποιούνται και από ιδιωτικές επιχειρήσεις, παραβιάζει την αρχή της απαγόρευσης των διακρίσεων, κατά την οποία δεν επιτρέπεται διαφορετική μεταχείριση παρόμοιων καταστάσεων, εκτός αν τούτο δικαιολογείται αντικειμενικώς.

3) Με τον τρίτο λόγο, οι προσφεύγοντες υποστηρίζουν ότι ο κανονισμός 543/2011 της Επιτροπής, στο μέτρο που χορηγεί σε οργανώσεις παραγωγών ενισχύσεις που καλύπτουν τις βιομηχανικές δραστηριότητες επί οπωροκηπευτικών προοριζόμενων για μεταποίηση, οι οποίες πραγματοποιούνται και από ιδιωτικές επιχειρήσεις, παραβιάζει την αρχή της αναλογικότητας διότι υπερβαίνει το μέτρο που είναι αναγκαίο για την επίτευξη ενός σκοπού που φέρεται ότι επιδιώκει η Κοινή Γεωργική Πολιτική και ο οποίος αφορά την κάθετη ενσωμάτωση των οργανώσεων παραγωγών.

(1) Εκτελεστικός κανονισμός (ΕΕ) 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) 1234/2007 του Συμβουλίου, όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ 2011 L 157, σ. 1)